Diari Oficial de la Generalitat Valenciana


Sumari del DOGV 2980, del 28-04-1997 (1997/6833)

RESOLUCIÓ de 26 de març de 1997, del conseller d'Ocupació, Indústria i Comerç, per la qual es deleguen atribucions en matèria de gestió administrativa, econòmica i de personal.
--------------------------------------------------------------------------------------------------------------------------------------------------------------------------------

### Dades del document

Número de DOGV
:   2980

Data del DOGV
:   28-04-1997

Secció del DOGV
:   CONVENIS I ACTES - ALTRES ASSUMPTES

Número del document
:   1997/6833


Data del document
:   26-03-1997

Organisme emissor
:   Conselleria d'Ocupació, Indústria i Comerç

Tipus de document
:   Resolució

RESOLUCIÓ de 26 de març de 1997, del conseller d'Ocupació, Indústria i Comerç, per la qual es deleguen atribucions en matèria de gestió administrativa, econòmica i de personal.   
A fi de sistematitzar d'una manera adequada l'exercici de les facultats de gestió de la Conselleria d'Ocupació, Indústria i Comerç, és convenient reformar el quadre de delegació d'atribucions vigent i adaptar-lo a la nova estructura orgànica i funcional, a fi de desenvolupar les competències pròpies amb l'agilitat i l'eficiència que són exigibles.  
En virtut d'això, fent ús de les facultats que m'atorga la Llei 5/1983, de 30 de desembre, de Govern Valencià, resolc:  
Article 1. Gestió de personal  
Es delega en el secretari general administratiu l'exercici de les competències relatives a la gestió del capítol I del pressupost de la Generalitat (despeses de personal) que, d'acord amb la normativa vigent, corresponen al conseller, com també la signatura de tots els documents de gestió comptable que es generen en l'exercici d'aquesta competència.  
Article 2. Contractes regulats per la Llei 13/1995, de 18 de maig  
1. Contractes d'execució d'obres, de subministrament, de gestió de serveis públics, de consultoria i assistència i de serveis, l'import dels quals siga superior a 04.618.586 de pessetes.   
Es delega en el secretari general la signatura de tots els documents de gestió administrativa i comptable que exigisca la preparació de l'expedient i l'execució d'aquest, una vegada feta l'adjudicació i subscrit el corresponent contracte per part de l'òrgan competent.  
2. Contractes indicats en el número anterior, l'import dels quals estiga comprés entre 1.000.000 i 08.214.288 de pessetes.  
Es delega en el secretari general la competència per a la preparació, l'aprovació i l'execució d'aquests contractes. Es delega, així mateix, en el secretari general administratiu la competència per a signar els documents de gestió comptable que es requerisquen per a la preparació, l'aprovació i l'execució de les despeses esmentades.  
3. Contractes indicats en el número 1, l'import dels quals no sobrepasse d'1.000.000 de pessetes.  
Es delega en el secretari general administratiu, els directors generals, caps d'àrea, directors territorials, caps dels serveis territorials, caps d'àrea territorial, directors dels gabinets provincials de Seguretat i Higiene en el Treball, directors dels centres de formació professional i directors de residències de temps lliure, la facultat de preparació, aprovació i execució d'aquests, en l'àmbit de les unitats adscrites a cadascun; els serveis centrals de la Conselleria que directament depenen del conseller o del secretari general, es consideren adscrits a la Secretaria General Administrativa. En tots els casos caldrà l'autorització prèvia del secretari general abans que s'inicie el corresponent expedient.  
Els documents comptables que exigisca l'exercici de les facultats delegades en aquest apartat, seran subscrits pel secretari general administratiu.  
4. Contractes sotmesos al dret penal i privat i contractes administratius especials.  
S'aplicaran les regles contingudes en els números 1 i 2, segons que l'import supere o no la quantitat de 08.090.341 de pessetes, respectivament.  
5. Extensió de la delegació.  
La delegació de la facultat d'aprovació i execució del contracte comporta igualment les d'aprovació de l'acord d'iniciació de l'expedient contractual, dels plecs contractuals, la declaració d'urgència o emergència, les de modificació, suspensió o resolució contractual, exigència i reajustament de garanties i, en general, totes les incidències que afecten l'execució del contracte.  
Article 3. Despeses imputables als capítols II i VI del pressupost de la Generalitat, que no es troben previstes en l'apartat anterior i l'import de les quals siga inferior a 1.000.000 de pessetes.  
Les facultats d'aprovació de la despesa i proposta de pagament, es deleguen en els òrgans que s'indiquen en el número 3 de l'article 2 d'aquesta resolució. Aquests òrgans demanaran prèviament l'autorització del secretari general.   
Article 4. Transferències corrents i de capital   
Es delega en el secretari general la facultat de signatura de qualsevol document de gestió administrativa i comptable que requerisca la preparació i l'execució de les transferències acordades pel Govern Valencià o pel conseller.  
Es delega en els directors generals la signatura de tots els documents que calga per a la preparació i l'execució de les transferències acordades per aquests, en l'exercici de les competències pròpies o delegades, i també la resolució de les incidències que es produïsquen amb posterioritat a la concessió de l'ajuda, la formulació de propostes de pagament de subvencions corrents i de capital concedides, fins i tot les d'abast plurianual, i les facultats de minorar o revocar l'ajuda quan varien les circumstàncies que serviren de base a l'atorgament, o s'incomplisquen condicions expresses, es justifique indegudament l'aplicació dels fons o concórrega qualsevol altra causa que motive aquests expedients de minoració o revocació.  
Es deleguen, igualment, en els directors territorials i caps de les àrees territorials, idèntiques facultats a l'establida en el paràgraf anterior, respecte de les subvencions corrents que ells concedisquen en l'exercici d'atribucions pròpies o delegades.  
Article 5. Modificacions de crèdit  
Es deleguen en el secretari general les facultats d'aprovació dels expedients de modificació de crèdits que, d'acord amb la normativa vigent, siguen competència d'aquesta Conselleria, com també de proposta de modificació pressupostària davant l'òrgan competent que indique l'esmentada normativa.  
Article 6  
Les resolucions administratives que es dicten en l'exercici de les facultats que es deleguen per aquesta resolució posen fi a la via administrativa, i contra aquestes es podrà interposar el corresponent recurs contenciós administratiu.  
Article 7  
En cas d'absència, vacant o malaltia del titular de l'òrgan en el qual es deleguen funcions, aquestes seran exercides per l'òrgan superior immediat d'acord amb el Reglament Orgànic i Funcional de la Conselleria.  
DISPOSICIONS ADDICIONALS  
Primera  
Els dubtes que es produïsquen en la interpretació d'aquesta resolució seran resolts pel conseller d'Ocupació, Indústria i Comerç i amb aquesta finalitat els òrgans encarregats de la seua aplicació podran elevar la corresponent consulta.  
Segona  
Amb aquesta resolució queden revocades i sense efecte les resolucions següents: Resolució de 2 de maig de 1988, del conseller d'Indústria, Comerç i Turisme (DOGV núm. 835); Resolució de 19 de novembre de 1990, del conseller d'Indústria, Comerç i Turisme (DOGV núm. 1.441); Resolució d'1 de juliol de 1994, del conseller d'Indústria, Comerç i Turisme (DOGV núm. 2.322); Resolució de 6 d'abril de 1995, del conseller d'Indústria, Comerç i Turisme (DOGV núm. 2.494); i Resolució de 16 de febrer de 1996, del conseller d'Indústria i Comerç (DOGV núm. 2.726).  
DISPOSICIÓ FINAL  
La delegació d'atribucions establida en aquesta resolució tindrà plena eficàcia a partir de l'endemà de la publicació en el Diari Oficial de la Generalitat Valenciana, i serà d'aplicació fins i tot si els corresponents expedients s'hagueren iniciat amb anterioritat a la data esmentada.  
València, 26 de març de 1997.- El conseller d'Ocupació, Indústria i Comerç: Diego Such Pérez.